Document ID: /roh_data/filtered/fineweb-2-filterrobots_roh.jsonl.gz/57990

Beginn Inhaltsbereich
Categoria: praticas liadas a l’artisanadi tradiziunal ; praticas socialas, rituals ed eveniments festivs ; tradiziuns ed expressiuns oralas ; arts performativs
Durant il tschaiver da Basilea vegnan persifladas e caricadas cun bler spiert ed umur las absurditads, mendas ed errurs da la politica e da la societad locala, naziunala ed internaziunala da l’onn passà. A questa finamira servan costums, mascras (gniffas), laternas, requisits da fantasia ed il dialect basilais. Il tschaiver cumenza il glindesdi suenter mesemna da tschendra cun il «Morgenstreich» la damaun a las quatter en la citad veglia cumplettamain stgira. Las vias vegnan illuminadas unicamain da las numerusas laternas grondas che vegnan tratgas e purtadas e da las laternas pitschnas ch’ils tamburs e flautists portan sin lur chaus. Il glindesdi e la mesemna suentermezdi han lieu grond cortegis da tschaiver che vegnan organisads da las cliccas. La saira giran gruppas da musicants tras las giassas. Il mardi suentermezdi organiseschan blers uffants e creschids agens cortegis, las sairas tutgan a las musicas da tschaiver. Fitg impurtantas èn er las gruppas da «Schnitzelbänke» che dechantan lur poesias satiricas en tschalers e restaurants. Il tschaiver da Basilea è enconuschent lunsch suror ils cunfins da la citad e dal pajais. Al medem temp resta el fermamain collià cun la citad ed è in element identitar per ina gronda part da la populaziun. Il tschaiver da Basilea è ina tradiziun particularmain ritga che reunescha divers elements ed aspects dal patrimoni cultural immaterial.
Ende Inhaltsbereich